KOMISIJOS SPRENDIMAS
2006 m. liepos 26 d.
Europos bendrijos vardu patvirtinantis Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, V ir VIII priedų pakeitimus
(pranešta dokumentu Nr. C(2006) 3327)
(Tekstas svarbus EEE)
(2006/854/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 17 d. Tarybos sprendimą 97/132/EB dėl Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, sudarymo (1), ypač į jo 3 straipsnio trečią pastraipą,
kadangi:
(1)
Europos bendrijos ir Naujosios Zelandijos susitarime dėl sanitarinių priemonių, taikomų prekybai gyvais gyvūnais ir gyvūninės kilmės produktais (toliau - Susitarimas) (2), numatyta galimybė pripažinti Naujosios Zelandijos šviežios mėsos ir mėsos produktų bei kitų gyvūninės kilmės produktų sertifikavimo ir kontrolės sistemų lygiavertiškumą.
(2)
2005 m. spalio 20 d. posėdyje pagal Susitarimo 16 straipsnį įsteigtas Jungtinis vadybos komitetas (toliau - Komitetas) pateikė rekomendaciją dėl sanitarinių reikalavimų gyvoms bitėms ir kamanėms lygiavertiškumo nustatymo. Be to, Komitetas rekomendavo nustatyti sertifikavimo sistemų lygiavertiškumą ir pasiūlė tinkamas procedūras, pagal kurias būtų galima fiziškai atlikti šių produktų patikrinimą importo metu.
(3)
Remiantis Jungtinio vadybos komiteto pateiktomis rekomendacijomis, tikslinga iš dalies pakeisti Susitarimo V ir VIII priedus.
(4)
Įsigaliojus 2004 m. balandžio 21 d. Europos Parlamento ir Tarybos direktyvai 2004/41/EB, panaikinančiai tam tikras direktyvas dėl tam tikrų žmonėms skirtų gyvūninės kilmės produktų gamybos ir pateikimo į rinką maisto higienos ir sveikatos sąlygų ir pakeičiančiai Tarybos direktyvas 89/662/EEB ir 92/118/EEB ir Tarybos sprendimą 95/408/EB (3), būtina atnaujinti Susitarimo V priedą. Priėmus 2005 m. spalio 14 d. Komisijos reglamentą Nr. 1688/2005, įgyvendinantį Europos Parlamento ir Tarybos reglamento (EB) Nr. 853/2004 nuostatas, taikomas specialioms garantijoms, susijusioms su salmonelėmis Suomijai ir Švedijai skirtose tam tikrų mėsos rūšių ir kiaušinių siuntose (4), būtina atnaujinti V ir VIII priedus.
(5)
Šie pakeitimai turėtų būti patvirtinti Bendrijos vardu.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Vadovaujantis Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, pagal 16 straipsnį įsteigto Jungtinio vadybos komiteto rekomendacijomis, šiuo sprendimu Bendrijos vardu patvirtinami Susitarimo V ir VIII priedų pakeitimai.
Susitarimo pasikeičiant laiškais su Naująja Zelandija tekstas, įskaitant Susitarimo V ir VIII priedų pakeitimus, pridedamas prie šio sprendimo.
2 straipsnis
Sveikatos ir vartotojų apsaugos generalinis direktorius įgaliojamas pasirašyti Bendriją įpareigojantį Susitarimą pasikeičiant laiškais.
3 straipsnis
Šis sprendimas taikomas nuo kito mėnesio, po to, kai Naujoji Zelandija raštu praneša Komisijai, kad baigė 1 straipsnyje nurodytų pakeitimų tvirtinimo vidaus procedūras, pirmos dienos.
Komisija Tarybai ir valstybėms narėms nedelsdama praneša apie šio straipsnio pirmoje pastraipoje nurodytą pranešimą.
4 straipsnis
Šis sprendimas skirtas valstybėms narėms.
Priimta Briuselyje, 2006 m. liepos 26 d.